I over 30 år har Povl Hove levet af at avle heste. Og han gør det på sin egen måde, når han er oppe imod de store spillere, der har millioner i ryggen. De store hingstestationer køber hingstene i udlandet og henter dem til Danmark, hvor de så skal kåres til hingstekåringen i Herning. Povl Hove og hans kone Gitte Søgaard avler selv deres hingste på stutteriet ved Snedsted i Thy, men det er ikke nogen nem branche at være i. - Den største glæde for mig er, at jeg også kan være med der, hvor det er svært. Vores hingste koster omkring 100-200.000 kr.. Nogle af de hingste, der kommer til Herning, koster over en måske to millioner kroner. Men jeg vil lave avle hestene og vise dem frem. Det er det, der er sjovt, siger Povl Hove. Enhver avlers drøm Hingstekåringen i Herning, som begynder i morgen torsdag, er den største i Europa. Her er Povl Hoves knap 3-årige hingst Embryo gået igennem nåleøjet, og nu skal den vises frem til en slags modeshow for hingste, hvor dommere vurderer, om den må give sine gener videre. - Det er alles drøm at komme til Herning og vise en hest frem. Der kommer næsten 60.000 mennesker igennem dernede, så det er et kæmpe udstillingsvindue, siger Gitte Søgaard. I knap et år har parret forberedt den unge hingst på kåringen. Den er lige så stille blevet vænnet til at have sadel og rytter på, og den er blevet trænet i at stå rigtigt og blive vist frem. Noget som Povl Hove har prøvet før. - Man har en lille smule nerver på, når man kommer til Herning og skal vise den frem. For hvordan har du nu forberedt dig på det. Men jeg har prøvet det før, så jeg har noget erfaring. Det handler om at overbevise avlsledelsen om, at denne her hest er god. Det er som et spil Lotto, men jeg tror på den, siger Povl Hove. - Jeg er så heldig at have en kone, der er sygeplejerske, og det hjælper, at hun får løn hver måned. Men det kan også lykkes, fordi jeg tænker hele tiden tænker frem i tiden og holder øje med udviklingen inden for hesteavl rundt om i verden, siger Povl Hove. - Vi hjælper hinanden. Jeg har en del aftenarbejde, så jeg kan hjælpe på gården om formiddagen. Men vi kan ikke drive det her, hvis vi ikke begge to vil det. Min mand er så dygtig til det her, at vi kan tjene penge på det og sælge hestene ved stalddøren, siger Gitte Søgaard. Hingstekåringen i Herning begynder i morgen torsdag, og først på søndag ved parret, om Embryo bliver kåret.

Opsummering:
Povl Hove fra Thy en af de få små avlere, der kan blande sig med de helt store hingstestationer, som køber heste i udlandet for millioner.